b"\n_START_ARTICLE_\nHolografinis principas\n_START_PARAGRAPH_\nHolografinis principas yra kvantin\xc4\x97s gravitacijos ir styg\xc5\xb3 teorijos principas, teigiantis, kad norint i\xc5\xa1nagrin\xc4\x97ti bet kokius u\xc5\xbedarame t\xc5\xabryje vykstan\xc4\x8dius procesus u\xc5\xbetenka apra\xc5\xa1yti tik t\xc4\x85 t\xc5\xabr\xc4\xaf ribojant\xc4\xaf pavir\xc5\xa1i\xc5\xb3. Pirm\xc4\x85 kart\xc4\x85 \xc5\xa1\xc4\xaf princip\xc4\x85 1993 metais suformulavo Gerard 't Hooft, o jo interpretacij\xc4\x85 styg\xc5\xb3 teorijoje pateik\xc4\x97 Leonard Susskind 1995._NEWLINE_Platesne prasme, \xc5\xa1is principas teigia, kad visa m\xc5\xabs\xc5\xb3 trimat\xc4\x97 Visata gali b\xc5\xabti traktuojama kaip dvimat\xc4\x97 informacin\xc4\x97 strukt\xc5\xabra, nupie\xc5\xa1ta ant stebimojo kosmologinio horizonto. M\xc5\xabs\xc5\xb3 stebimi trys matmenys t\xc4\x97ra tam tikras efektinis makroskopini\xc5\xb3 masteli\xc5\xb3 ir \xc5\xbeem\xc5\xb3 energij\xc5\xb3 fizikos pasirei\xc5\xa1kimas. Ta\xc4\x8diau kosmologin\xc4\x97 holografijos teorija dar n\xc4\x97ra matemati\xc5\xa1kai apra\xc5\xa1yta._NEWLINE_Holografinis principas buvo suformuluotas analizuojant juod\xc5\xb3j\xc5\xb3 bedugni\xc5\xb3 termodinamik\xc4\x85. I\xc5\xa1 jos seka, kad maksimali entropija yra proporcinga juodosios bedugn\xc4\x97s horizonto plotui, o ne t\xc5\xabriui. Tai rei\xc5\xa1kia, kad informacija apie bet kokius objektus, \xc4\xafkritusius \xc4\xaf juod\xc4\x85j\xc4\x85 bedugn\xc4\x99 yra pilnai u\xc5\xbekoduota \xc4\xafvyki\xc5\xb3 horizonto pavir\xc5\xa1iaus fliuktuacijose. Tuo b\xc5\xabdu holografinis principas i\xc5\xa1sprend\xc5\xbeia juod\xc5\xb3j\xc5\xb3 bedugni\xc5\xb3 informacin\xc4\xaf paradoks\xc4\x85.\n_START_SECTION_\nJuod\xc5\xb3j\xc5\xb3 bedugni\xc5\xb3 informacinis paradoksas\n_START_PARAGRAPH_\nM\xc4\x97gindamas paai\xc5\xa1kinti informacin\xc4\xaf paradoks\xc4\x85 Gerard 't Hooft pasteb\xc4\x97jo, kad \xc4\xafkrentan\xc4\x8dios dalel\xc4\x97s deformuos juodosios bedugn\xc4\x97s horizont\xc4\x85. O deformuotas horizontas tur\xc4\x97t\xc5\xb3 spinduliuoti skirtingai, nei nedeformuotas. Tokiu b\xc5\xabdu i\xc5\xa1einan\xc4\x8dioje spinduliuot\xc4\x97je yra koduojama informacija apie \xc4\xafkrentan\xc4\x8di\xc4\x85 med\xc5\xbeiag\xc4\x85. Jei entropij\xc4\x85 traktuoti informacijos terminais, jos kiekis bus matuojamas bitais. Ribotame t\xc5\xabryje gali tilpti baigtinis informacijos kiekis (Beken\xc5\xa1teino riba), rei\xc5\xa1kiantis, kad med\xc5\xbeiagos negalima dalyti be galo daug kart\xc5\xb3 - vien\xc4\x85kart bus pasiekta smulkiausio dalinimo riba (fundamentali dalel\xc4\x97, kuri bus vienas informacijos bitas)_NEWLINE_Holografinis principas teigia, kad bet kokio u\xc5\xbedaro pavir\xc5\xa1iaus ribojamos erdv\xc4\x97s entropija bus proporcinga pavir\xc5\xa1iaus plotui, o ne t\xc5\xabriui. Tuo b\xc5\xabdu t\xc5\xabris yra tik iliuzija, ir Visata yra tarsi holograma, u\xc5\xbera\xc5\xa1yta ant j\xc4\x85 ribojan\xc4\x8dio horizonto (Matematiniais terminais kalbant Visata yra holograma, kuri izomorfi\xc5\xa1ka informacijai, u\xc5\xbekoduotai Visat\xc4\x85 ribojan\xc4\x8diame horizonte).\n_START_SECTION_\nGravitacijos bang\xc5\xb3 (ne)aptikimo paai\xc5\xa1kinimas\n_START_PARAGRAPH_\nFermilab fizikas Craig Hogan teigia, kad gravitacini\xc5\xb3 detektori\xc5\xb3 registruojamas triuk\xc5\xa1mas i\xc5\xa1 ties\xc5\xb3 gali b\xc5\xabti informacijos ant Visatos horizonto granuliacijos efektas"